b"\n_START_ARTICLE_\nArbitra\xc5\xbea za dolo\xc4\x8ditev meje med Slovenijo in Hrva\xc5\xa1ko\n_START_PARAGRAPH_\nArbitra\xc5\xbeni postopek za dolo\xc4\x8ditev kopenske in morske meje med Republiko Slovenijo in Republiko Hrva\xc5\xa1ko pri Stalnem arbitra\xc5\xbenem sodi\xc5\xa1\xc4\x8du v Haagu je potekal od podpisa arbitra\xc5\xbenega sporazuma med dr\xc5\xbeavama 4. novembra 2009 do izreka razsodbe 29. junija 2017. Z njim sta dr\xc5\xbeavi \xc5\xbeeleli dokon\xc4\x8dno razmejiti ozemlja, kjer meja od osamosvojitve obeh dr\xc5\xbeav ni bila natan\xc4\x8dno dolo\xc4\x8dena ter kon\xc4\x8dati teritorialne spore, predvsem na obmo\xc4\x8dju Piranskega zaliva na skrajnem jugozahodnem delu meje in ob reki Muri na severovzhodu._NEWLINE_Po odlo\xc4\x8ditvi sodi\xc5\xa1\xc4\x8da je Sloveniji pripadlo tri \xc4\x8detrtine Piranskega zaliva in stik z odprtim morjem, sporni del vasi Brezovec ob Muri in tista ozemlja, kjer so se katastrske povr\xc5\xa1ine po evidencah obeh dr\xc5\xbeav prekrivale, a je Slovenija tam aktivneje uveljavljala oblast. Tak primer je vas Draga pri Sekuli\xc4\x87ih ob Sotli, medtem ko so sporni zaselki ob reki Dragonji na jugozahodu pripadli Hrva\xc5\xa1ki. Povsod, kjer so bili katastri usklajeni, so arbitri dolo\xc4\x8dili mejo po njihovih mejah, ne glede na prakti\xc4\x8dne okoli\xc5\xa1\xc4\x8dine._NEWLINE_Slovenija se je obvezala razsodbo spo\xc5\xa1tovati, saj je arbitra\xc5\xbeni sporazum zavezujo\xc4\x8d za obe dr\xc5\xbeavi, hrva\xc5\xa1ka stran pa je \xc5\xbee julija 2015 enostransko razglasila, da izstopa iz postopka. To se je zgodilo po objavi prisluhov telefonskega pogovora med slovenskim arbitrom in predstavnico vlade o zaupnih delih postopka in domnevnih na\xc4\x8drtih vplivanja na druge arbitre. Sodi\xc5\xa1\xc4\x8de je po odstopu in nadomestitvi slovenskega arbitra nadaljevalo z delom in konec junija 2017 tudi izreklo razsodbo, hrva\xc5\xa1ki predstavniki pa so \xc5\xbee pred tem v javnosti zagovarjali stali\xc5\xa1\xc4\x8de, da arbitra\xc5\xbea zanje \xc2\xbbne obstaja\xc2\xab. Vpra\xc5\xa1anje uveljavljanja razsodbe ostaja odprto._NEWLINE_Sodi\xc5\xa1\xc4\x8de je v svoji kon\xc4\x8dni odlo\xc4\x8dbi jasno povedalo, da sta arbiter in agentka Republike Slovenije kr\xc5\xa1ila dolo\xc4\x8dila arbitra\xc5\xbenega sporazuma med Slovenijo in Hrva\xc5\xa1ko in na\xc4\x8dela arbitra\xc5\xbee, vendar je hkrati povedalo tudi, da kr\xc5\xa1itve niso bile tako hude, da bi vplivale na kon\xc4\x8dno odlo\xc4\x8ditev sodi\xc5\xa1\xc4\x8da in da sodi\xc5\xa1\xc4\x8de ne bi nadaljevalo s svojim delom in odlo\xc4\x8dilo o poteku meje med dr\xc5\xbeavama. Prav tako so bili po kr\xc5\xa1itvi iz spisa umaknjeni vsi prispevki, tako pisni kot ustni, slovenskega arbitra dr. Sekolca, in tudi vsi prispevki hrva\xc5\xa1kega arbitra g. Vukasa, ki je med sodelovanjem v arbitra\xc5\xbenem tribunalu bival na hrva\xc5\xa1kem veleposlani\xc5\xa1tvu na Nizozemskem, kar je vedelo tudi sodi\xc5\xa1\xc4\x8de, in je po 'izstopu' Hrva\xc5\xa1ke iz postopka tudi sam odstopil kot arbiter."